શ્રીમતી ઇન્દિરા ગાંધીની હત્યા થઈ ગઈ અને એમનું શરીર ચિતા પર મુકાઈ ચૂક્યું હતું. વિશ્વભરમાંથી રાષ્ટ્રપતિઓ, પ્રધાનમંત્રીઓ, ઉપરાષ્ટ્રપતિઓ, રાજાઓ ઉપસ્થિત થયા હતા. પછી એ ક્ષણ આવી, અગ્નિદાહની અને અગ્નિસંસ્કારની, જે વિશ્વના ઘણા દેશોના અધ્યક્ષો પ્રથમ વખત જ જોઈ રહ્યા હતા. સામે ચિતા પર એ શ્રીમતી ઇન્દિરા ગાંધીનું નિશ્ચેસ્ટ શરીર મૂક્યું હતું, જે શ્રીમતી ગાંધીને આમાંના ઘણા મળ્યા હતા. ઘણાએ ચર્ચાઓ કરી હતી. પછી એમના સુપુત્રે ચંદનના લાકડાની ચિત્તાની પરિક્રમા કરી - હાથમાં એક સળગતું લાકડું લઈને, બ્રાહ્મણોના ગગનભેદી મંત્રોચ્ચારોની વચ્ચે, અને પૂરું હવામાન સ્તબ્ધ થઈ ગયું. પછી અગ્નિ પેટાવ્યો, ભડભડ જલતી ચિતાની શિખાઓ અને ધુમાડાઓમાં શ્રીમતી ગાંધીનું શરીર અદ્રશ્ય થતું ગયું. કેટલાક વિદેશી સર્વેસર્વાઓને આવા 'ક્રૂર' સિનારીઓની કલ્પના ન હતી! કેટલાકનું માથું ફરવા લાગ્યું, કેટલાકને ચક્કર આવી ગયા ! હિન્દુઓમાં સગો પુત્ર માતાના શરીરને આ રીતે જલાવી નાખે છે?